Valdemar den unge

**Valdemar den unge** (født ca. 1209, død 28. november 1231) var dansk medkonge i årene 1215–31, eneste barn av Valdemar Seier og dronning Dagmar. På et møte for Danmarks stormenn som Valdemar Seier samlet på Samsø i 1215, ble den seks år gamle gutten tatt til medkonge. Kort etter ble han hyllet som medkonge på Viborg landsting, og sankthans 1218 salvet og kronet til konge i Slesvig.

## Liv og virke
Natt til 7. mai 1223, under en jakt på Lyø i øyhavet sør for Fyn, ble Valdemar og faren tatt til fange av en av gjestene i jaktselskapet, grev Henrik av Schwerin (ca. 1155–1228).Valdemar Seier ble kidnappet på Lyø De ble deretter sittende fanget i forskjellige tyske fangetårn i bortimot tre år før de ble kjøpt fri mot en enorm løsesum. Først 19. april 1226 ble Valdemar løslatt, en stund etter sin far. Mens de satt i fangenskap, brøt Danmarks østersjøimperium sammen, og da Valdemar Seier prøvde å gjenreise det, led han nederlag ved Bornhøved i Holsten i 1227. Dermed var Danmarks tid som stormakt over.
 
I 1229 giftet Valdemar seg med den portugisiske kongedatteren Eleonore, en brordatter til Valdemar Seiers annen kone Berengária. Trolig ønsket det danske kongehus å beholde forbindelsen med den fyrstekretsen som omfattet de flanderske grevene. Eleonore døde i barsel kun 3 måneder før sin mands død. Også barnet døde.

Selv døde Valdemar i november 1231 av et vådeskudd under en jakt på Røsnæs ved Kalundborg, der han ble truffet av en pil fra en armbrøst. Ifølge de eldste kildene ble han truffet i en fot eller i beinet, og trolig var det en etterfølgende blodforgiftning som tok livet av ham. I senere kilder oppgis det at pilen traff Valdemar i bryst eller i hjerte, noe som passet bedre til hans kongeverdighet.

Åstedet for ulykken er i dag ukjent, bortsett fra at det skjedde på Røsnæs. Anne Krabbe (1552-1618) skrev i *Sjællandske Antiquiteter* fra 1607 beskrev imidlertid, at «*der til Amindelse er opreist i Nyrup Lund, som han blev skudt; 4 store Steene, een Mand høj, paa en slet grøn Plads, noget aflang, en af Stenene er stakket siden bleven af Steden forrykt.*» 

Forfatter, filolog og prest Laurids Olufsen Kok (1634–91) skrev en «kæmpevise» om hendelsen, «Jagten paa Refsnæs», påvirket av folketroens tanker om Valdemars død da skogen forsvant: :«*Paa Revsnæs, hvor der stod [[Eik|Eg]]er og [[bøk|Bøg]], herefter skal groe Skarns Hundeløg.*»  

Valdemar den unge og Eleonore er gravlagt i St. Bendts kirke, Valdemarenes gravkirke i Ringsted på Sjælland.

## Lokale sagn om kongesønnens død på Røsnæs
Ifølge sagnet skal Valdemar Seier etter tapet av eldstesønnen ha uttalt at intet tre skulle kaste skygge på «*den forbannede jord*» hvor «*Danmarks håp ble drept*». I gammel tid var det store skoger på Røsnæs, og da egnen senere ble skogløs, unntatt ytterst på odden, er det forståelig at folketro knyttet dette til Valdemar den unges død i området. Angivelig ble skogen på Røsnæs helt nedbrent, og pga Valdemar Seiers forbannelse kom den ikke tilbake heller - i sagnet het det at ikke så mye som en torn kunne siden spores. Faktum er at all skog på Røsnæs er ung, høyst 100 år gammel. Imidlertid står det en gammel «trollbøk» rundt 75 meter nordøst for Vindekilde. Dette er kanskje Røsnæs’ eldste tre, og ifølge sagnet det eneste treet som ble stående etter kongens forbannelse. Bøken har ti stammer og står i bratt terreng. Ettersom bøk ikke kan bli stort eldre enn 350 år, er det ikke så troverdig at dette treet stammer fra Valdemarenes tid. Eldre skriftlige kilder kjenner da heller ikke noe til denne «kongebøken».

Sør for veien mellom Kongstrup og Nostrup på Røsnæs ligger en mindre haug, kalt Ørehøj eller Ørnehøj. Fra toppen er der vid utsikt over fjorden, og her står bautasteinen Kajestenen, også kaldt Kongestenen eller Ørestenen. Bare ett sagn om steinen har holdt seg: At den markerer stedet der den unge kongen omkom. I virkeligheten er han gravlagt i Ringsted.

I vers 20 og 21 av kjempevisen omtaler Laurids Kok to steiner som er kjent fra folketroen rundt Kalundborg. Blakk er navnet på en stor stein i Kalundborgfjorden utenfor Røsnæsgården. Sortensten er en stor stein som ligger i fjorden Asnæs nordstrand, kastet dit av kjempen Refs på Røsnes (som het Refsnæs i gamle dager) da han siktet på kjempen As på Asnæs - som til gjengjeld kastet Blakk etter Refs på Røsnæs. Begge steinblokkene sies å ha spor etter kjempenes fingre; og Sortensten skal ha blitt svart da Valdemar den unge ble drept. Så sent som i 1925 ble det sagt i Kongstrup på Røsnæs at en stein på stedet stod der Valdemar den unge falt. Sagnet om forbannelsen holdt seg så levende at en mann ble frarådet å plante frukttrær utenfor hjemmet sitt på Røsnæs med ordene: «*Husk på steinen derute.*»

## Portrettet i Sorø akademi
Christian 4. ga 25 kongeportretter til Sorø akademi på den tiden da han grunnla Sorø by. Av portrettene er 17 bevart, og under portrettet av Valdemar den unge - slik man forestilte seg han hadde sett ut - står det: «*Waldemar - 3 - regerede 12 Aar/bleff skot med en piil i sit bien paa jact i Refsnæs Skow ved [[Kalundborg|Kallingborg]] huor aff hand døde ANNO 1231 - begraffuen i Ringsted hos sine forældre.*»

## Referanser


## Eksterne lenker
* ''Valdemar III den unge'', gravsted.dk. Besøkt 2. mai2016